kardosdrur/scandi-wiki huggingface dataset:
Geovidenskab

Geovidenskab er en samlet betegnelse for de videnskabelige discipliner indenfor planetologien, der beskæftiger sig med Jorden, dens historie, fysiske forhold samt de processer, der finder sted på eller omkring dens overflade. Således omfatter geovidenskaben discipliner som:

 geodæsi,
 geografi,
 geologi, 
 geofysik, 
 geokemi, 
 geomorfologi,
 glaciologi,
 hydrologi,
 kartografi,
 klimatologi,
 meteorologi,
 naturgeografi,
 oceanografi og
 palynologi.

De tidlige studier omfattede kun jordens overflade, men den senere teknologiske udvikling har medført, at man ved hjælp af geofysiske metoder nu også kan undersøge dele af undergrunden i jordskorpen og i den øvre del af jordens kappe.

Størstedelen af den danske forskning i geovidenskab finder sted på Geocenter København. Aarhus Universitetet udbyder desuden en masteruddannelse i geovidenskab.

Mange af de videnskabelige discipliner indenfor geovidenskab undervises der i på Institut for Geovidenskab og Naturforvaltning - Københavns Universitet

 
Akademiske discipliner
Videregående uddannelser i Danmark
Geokemi

Geokemi er videnskaben om den kemiske sammensætning af geologiske forekomster på Jorden og andre planeter.

Geokemi er et bredt område, der omfatter så forskellige emner som enkelte mineralers kemiske sammensætning til den naturlige forekomst af kemiske forbindelser i naturen.

Se også
Geomorfologi

Geomorfologi (fra græsk: γη ge "jord", μορφή morfé "form" og λόγος, logos, "kundskab") er en videnskabelig disciplin, der beskæftiger sig med landskabsformer, landskabets sammensætning og de overfladeprocesser, der foregår på Jorden og andre planeter. Geomorfologien befinder sig i grænseområdet mellem geologi og geografi.

Geomorfologien søger at forstå hvorfor landskabet ser ud som det gør, herunder landskabsformernes historie og bevægelse samt forudsige den fremtidige udvikling gennem en kombination af feltstudier, fysiske eksperimenter og numerisk matematisk modellering. Geomorfologiske metoder anvendes indenfor geologi, geodæsi, geografi, arkæologi og pedologi. Blandt andet anvendes geomorfologi til måling af effekterne af klimaforandringer, vurdering af risiko for jordskred, kontrol og opretholdelse af elve og beregning af kystlinjens haverosion. Geomorfologi har også været anvendt til at vurdere muligheden for forekomster af vand på Mars.

De landskabsdannende processer kan betinget inddeles i:
 geologiske processer, hvorunder kan henregnes kontinentalforskydninger og vulkansk aktivitet, men også eksponering af grundfjeld. 
 glaciale processer, der tilskives is og gletsjere (også kaldet glacialmorfologi).
 landhævninger og -sænkninger (isostasi).
 bølger og havstrømme, der fører til kystomdannelser.
 tidevand (Vadehavet, marsk).
 ferskvandets påvirkning (fx søer og vandløb samt deltaer ved udløb i havet) (også kaldet fluvialmorfologi).
 vindpåvirkning (fx sandflugt, klit- og ørkendannelser) (også kaldet æolisk geomorfologi). 
 jordbundsprocesser (herunder påvirkning fra klima, plantevækst og dyreliv). 
I praksis er der imidlertid tale om et samspil mellem flere processer samtidigt. Geomorfologien studerer disse processer og forklarer deres samspil for en bestemt landskabsdannelse.

Eksterne henvisninger 
 C. A. M. King: "Some comments on the glacial geomorphology of the Viborg area of Jutland, Denmark" (Geografisk Tidsskrift, Bind 74; 1975)
 Axel Schou: "Volgas Mellem-Løb. Forsøg paa en terrain-morfologisk Analyse ved Hjælp af Blokdiagrammer" (Geografisk Tidsskrift, Bind 42; 1939)
 Axel Schou: "Klimatisk geomorfologi" (Geografisk Tidsskrift, Bind 64; 1965)

Naturgeografi
Geovidenskab
Rote Kapelle

Die Rote Kapelle (tysk: Det røde orkester) var den betegnelse, Gestapo anvendte om de modstandsgrupper under 2. verdenskrig, som man mente havde kommunistisk baggrund. Idet udtrykket blev til på et tidspunkt, hvor man endnu ikke havde overblik over grupperingerne, blev betegnelsen også anvendt om grupper, der ikke havde kommunistiske rødder. I virkeligheden var der to kendte modstandsgrupper i det tredje rige, der var kommunistiske. 

Gestapos brug af betegnelsen Rote Kapelle var oprindeligt møntet på en kreds, som man senere har identificeret som Schulze-Boysen/Harnack-gruppen – en anti-Hitler-gruppe i Tyskland, der havde internationale forbindelser til både USA, Sovjetunionen og andre lande. Gestapos udtryk favnede også rent kommunistiske spionagegrupper som Sovjets GRU-kontrollerede Treppergruppe. 

Betegnelsen Rote Kapelle hang sammen med at den tyske kontraspionage plejede at kalde spionernes radiosender for jukeboxe og deres agenter for musikanter. Farven rød blev brugt, fordi den symboliserede kommunismen. 

Gestapo oprettede Sonderkommission Rote Kapelle, der havde til formål at sprænge de sovjettiske spionagenetværk. Det lykkedes i 1943 at sprænge Treppergruppen, mens den anden gruppe, Berlin-gruppen, var operativ frem til 1944. 

Efter 2. verdenskrig anvendte flere af de overlevende betegnelsen Rote Kapelle om sig selv – uanset om de havde tilhørt en af de kommunstiske grupperinger.

Eksterne henvisninger 

2. verdenskrig
Indiens forfatning

Indiens forfatning (engelsk: Constitution of India) er verdens længste forfatning for en selvstændig stat og består af 395 paragraffer og 8 bilag. Den blev vedtaget af Indiens konstituerende forsamling 26. november 1949 og trådte i kraft 26. januar 1950. Denne dag har siden været landets nationaldag.

Forfatningen bygger på vestligt tankegods, men lægger ganske stor vægt på bestræbelserne på at skabe et lige samfund. En stor del af magten er koncentrereret hos landets regering.

Indledningen til forfatningen lyder: "Vi, Indiens folk, har højtideligt besluttet at konstituere Indien som en suveræn socialistisk, sekulær, demokratisk republik og vil sikre alle medborgere:
 retfærdighed, socialt, økonomisk og politisk
 tanke-, ytrings- og religionsfrihed
 ligestilling og lige muligheder."

Reference 
Indiens politik

Grundlove
Eisaku Sato

Eisaku Satō (佐藤榮作; Satō Eisaku) (født 27. marts 1901 i Tabuse, Yamaguchi præfektur, død 3. juni 1975 i Tokyo) var en japansk politiker, der var landets premierminister i tre perioder fra 1967 til 1972. Sammen med Seán MacBride modtog han Nobels fredspris i 1974 for Japans tiltrædelse af ikke-spredningstraktaten.

Sato var uddannet i jura fra Tokyos Universitet. Han var medlem af flere politiske partier gennem sin karriere, men under sin tid som premierminister repræsenterede Det liberaldemokratiske parti.

Eksterne henvisninger 

 Eisaku Sato  på nobelprize.org

Politikere fra Japan
Japans premierministre
Modtagere af Nobels fredspris
Nobelprismodtagere fra Japan

Japanere i 1900-tallet
Karl 3. af Spanien

Karl 3. af Spanien (20. januar 1716 – 14. december 1788) var konge af Spanien fra 1759 til sin død i 1788 (som Carlos III de Bourbon), konge af begge Sicilier 1735-1759 og hertug af Parma 1732-1735 (som Carlo I). 

Han var første søn fra Filip 5.s ægteskab med Elizabeth af Parma og tilhørte således slægten Bourbon.

Karl 3. tilhørte gruppen af såkaldt enevældige konger. Han havde en række titler på grund af sine besiddelser som "fyrste" af hertugdømmer underlagt Spanien.

blev gift med Maria Amália fra Sachsen,der havde 12 børn blandt dem:
Karl 4 fra Spanien
Spædbarn Don Gabriel
Spædbarn Don Antonio Pascal
Fernando 1 af de to Sicilias 
Spædbarn Francisco Xavier

Eksterne henvisninger 

Regenter af Spanien
Karl 07
Karl 05
Karl 01
Katolske monarker
Huset Bourbon
Personer fra Madrid
Monarker der har abdiceret
Le Nouvel Observateur

Le Nouvel Observateur (ofte forkortet Le Nouvel Obs) er et fransk nyhedsmagasin, der udkommer ugentligt. Med sit oplag på 538.200 er det landets største tidsskrift.

Magasinet blev grundlagt i 1964 og beskæftiger sig med politik, erhvervsliv, økonomi og kultur i Frankrig, Europa, Mellemøsten og Afrika.

Politisk er Le Nouvel Observateur erklæret socialdemokratisk og støtter således Parti Socialiste.

Eksterne henvisninger
 Le Nouvel Observateurs hjemmeside 

Etableret i 1964
Tidsskrifter fra Frankrig
François Hollande

François Gérard Georges Nicolas Hollande (født 12. august 1954 i Rouen i Seine-Maritime) er en fransk politiker, som fra 2012 til 2017 var Frankrigs præsident. Hollande var fra 1997 til 2008 var formand for Parti Socialiste, og den 16. oktober 2011 blev han valgt som Socialistpartiets kandidat til præsidentvalget i 2012. Han vandt anden valgrunde den 6. maj og blev dermed valgt som Frankrigs præsident og blev indsat den 15. maj 2012.

Karriere 
Hollande begyndte sin politiske karriere som medlem af Nationalforsamlingen i 1988 og sad i første omgang til 1993. Han var atter medlem 1997-1999 og igen siden 2002. Fra 1999 til 2002 var han medlem af Europa-Parlamentet, og fra 1997 til 2008 var han formand for Parti Socialiste. 2001-2008 var han tillige borgmester i Tulle. 2008-2012 var han regionsborgmester i Corrèze. 6. maj 2012 blev han valgt som præsident med 51.6 % i Frankrigs præsidentvalg 2012.

Privatliv 
François Hollande er den yngste søn af Dr. George Gustave Hollande, (født 9. maj 1923 i Cognac), som var hals-næse-øre læge. Han stillede flere gange op til kommunalvalg i Rouen for et højreorienteret parti, uden at blive valgt. Hans mor, Nicole Frédérique Marguerite Tribert (7. september 1927 – 2009) var socialrådgiver, og stillede op til kommunalvalget i Cannes i 2008 for socialistpartiet.

I 1978, mens han går på ENA, møder han Ségolène Royal, der også er elev på skolen. Selvom de aldrig bliver gift, får de alligevel fire børn sammen. De går fra hinanden i 2007. Han indleder herefter et forhold til journalisten Valérie Trierweiler, som han forlader i januar 2014, til fordel for skuespillerinden Julie Gayet.

Kilder

Eksterne henvisninger 

 
 

Politikere fra Frankrig
Medlemmer af Europa-Parlamentet fra Frankrig
Personer fra Rouen
Frankrigs præsidenter
Franskmænd i 1900-tallet
Franskmænd i 2000-tallet
Pleiku Lufthavn

Pleiku flyveplads (IATA: VXU, ICAO: VVPK) ligger på Pleiku, Gia Lai, Vietnam. Flyvepladsen er beliggende ca. 3,5 km. nord for Pleiku.

Airlines and destinations 
 Vietnam Airlines (Ho Chi Minh City, Hanoi, Da Nang)

Lufthavne i Vietnam
Fligetbladet hyld

 
Fligetbladet Hyld (Sambucus nigra var. laciniata) er en variant af Alm. Hyld, som adskiller sig fra arten ved, at småbladene er dybt opslidsede, sådan at løvet får et bregneagtig udseende.

Beskrivelse 
Busken blomstrer ikke så kraftigt som normale planter af arten, og frugtsætningen er meget begrænset. Se i øvrigt flere data under artsbeskrivelsen

Anvendelse 
Denne variant bruges som prydbusk i større busketter, eller den kan bruges som solitærbusk under skyggede forhold.

Buske
Haveplanter
Ella Petersen

Ella Petersen var en dansk atlet medlem af Københavns IF. Hun satte 1932 dansk rekord i kuglestød med 8,83 meter.

Personlig rekord
Kuglestød: 9,39 1934
Spydkast: 28,20 1933

Kilder 
 Dansk Sportsleksikon udgivet i samarbejde med Dansk Idræts-Forbund. Redaktion Axel Lundqvist Andersen og Jørgen Budtz-Jørgensen. Bind 1 og 2. Standard-forlaget 1944

Tjek fødsels- og dødsår
Kuglestødere fra Danmark
Atleter fra Københavns IF
Wennbergsiloen

Wennbergsiloen er en tidligere silo, der nu er beboelsesejendom på Islands Brygge. Bygningen er oprindeligt bygget i 1960'erne til opbevaring af råvarer til brug i Sojakagefabrikken. Siloen er blevet ombygget i 2004 til 142 lejligheder.

Referencer

Eksterne link 
 iNDUSTRIbRYGGE.dk Fotografier af Wennbergsiloen før og efter ombygningen.

Islands Brygge
Beboelsesbygninger i København
Mando Diao

Mando Diao er et svensk rockband stiftet i 1999 af Björn Dixgård og Gustaf Norén, der startede et musikalsk partnerskabe allerede i 1995, da Norén blev indlemmet i Dixgårds Portishead-inspirerede trip hop-gruppe. De to indså dog hurtigt, at det var sjovere at spille 60'er- og punk-rock. I løbet af de næste tre år allierede de sig med Samuel Giers og Carl-Johan Fogelklou, som ligeledes er en del af bandet.

Historie 
Efter at have spillet de 7 lokale barer/spillesteder i hjembyen Borlänge tynde, vendte Mando Diao i 2001 blikket mod Stockholm, hvor det her blev til en del koncerter. I 2001 gik gruppen i studiet og begyndte indspilningerne til EP'en Motown Blood og senere debutalbummet Bring 'Em In, der kom på gaden i 2002.

På 'Bring 'Em In' hørtes tydelige referencer til både Small Faces, The Who og Beatles og gruppens medlemmer lignede også mods, der var blevet beamet små fyrre år frem i tiden. Mando Diaos energiske retrorock opnåede allerede efter udgivelsen af debutpladen international opmærksomhed og bandet hittede stort i Japan.

Efter udgivelsen af Bring 'Em In indlemmedes Mats Björke i Mando Diao og han har siden fungeret som fast tangentklimper. Herefter brugte Björke sammen med resten af Mando Diao stort set hele 2003 på at turnere kloden rundt.

I 2004 kom så gruppens andet album Hurricane Bar, der blev gruppens store gennembrud i Tyskland. Som på forløberen var alle numre skrevet af de to frontfigurer Dixgård og Norén. Ud over 60'er-inspirationen kunne der på Hurricane Bar også høres referencer til The Clash og de samtidige engelske indierockere i The Libertines.

Gruppens forrige album Ode To Ochrasy udkom i 2006 og var en slags konceptalbum, hvor enkelt nummer var dedikeret til en af de weirdos, gruppen tidligere var stødt på. Musikalsk spænder albummet lidt bredere end de to forgængere. Ode To Ochrasy rummer elementer af salsa-pop, psychedelica, pop-punk, funk og soul.

Diskografi

Albums 
 2002: Bring 'Em In
 2004: Hurricane Bar
 2006: Ode To Ochrasy
 2009: Give Me Fire
 2009: The Malevolence Of Mando Diao 2002-2007
 2010: Above And Beyond: MTV Unplugged
 2011: Ghosts&Phantoms
 2012: Greatest Hits Volume 1
 2012: Infruset
 2014: Ælita
 2017: Good Times
 2019: BANG

Referencer 

Fra DR's Musikleksikon
Musikgrupper fra Sverige
Havnestad

Havnestad (også kaldet det nye Islands Brygge) er et boligområde på Islands Brygge i København. De fleste af bygningerne i området er opført i 2000-2008 på Sojakagefabrikkens tidligere grund syd for det gamle Islands Brygge. PLH Arkitekter og Tage Lyneborg har været arkitekter for helhedsplanen, og JM Danmark, Sjælsø Gruppen og NCC har stået for opførelsen af de forskellige bygninger. 

Da byggeriet af Havnestad skulle begynde, ville man undgå den samme fejl, som var begået på Kalvebod Brygge, hvor stort set alle bygninger er erhverv, hvorfor der ikke er ret meget liv om aftenen. Kommunen bestemte derfor, at minimum 50 %  af etagekvadratmeterne skulle være bolig. Da markedet for boliger på tidspunktet for byggeriet var meget gunstigt, viste dette sig uproblematisk, og omkring 85 % af etagekvadratmeterne er nu bolig. 

Området er en bydel, der administreres af Grundejerforeningen Havnestad. Gaderne (og den sydlige del af havneparken) i bydelen administreres af GF Havnestad, der bl.a. har store udgifter til oprydning i sommerperioden, hvor havneparken er et populært sted at opholde sig, hvilket genererer en stor mængde affald, som således skal fjernes for grundejernes regning.

Kilder og henvisninger 

 www.cphx.dk  Havnestad på Copenhagen X

Islands Brygge
Manic Street Preachers

Manic Street Preachers er en rockgruppe fra Wales, som startede karrieren som rebelsk og samfundsrevsende punkrock-kvartet på albummene 'Generation Terrorists' (1992), 'Gold Against the Soul' (1993) og ikke mindst det dystopiske hovedværk 'The Holy Bible' fra 1994.

Året efter, i 1995, blev kvartetten til en trio, da guitaristen og tekstforfatteren Richey James Edwards forsvandt sporløst, én dag før han sammen med forsanger James Dean Bradfield skulle have været på promotiontur til USA.

Efter James' forsvinden satte de resterende medlemmer bandet på stand by. Efter et halvt års betænkningstid blev de dog enige om at fortsætte sammen, hvilket i 1996 resulterede i det melodisk modne og reflekterede album 'Everything Must Go', der både høstede læssevis af anmelderroser og pæne salgstal.

Kommercielt toppede Manic Street Preachers i 1998 med 'This Is My Truth Tell Me Yours', der sikrede gruppen sin første topplacering på den britiske albumhitliste. Samtidig inkasserede gruppen dog en del kritik for albummets meget producerede og polerede lyd. En kritik der blev gentaget ved udsendelsen af 'Know Your Enemy' og 'Lifeblood' i henholdsvis 2001 og 2004.

Albummet 'Journal For Plague Lovers' fra 2009 indeholder udelukkende sange med tekster  af den forsvundne Edwards.

I 2010 udsendte Manic Street Preachers sit seneste, tiende studiealbum 'Postcards From a Young Man'. Her kombineres de unge års pågående guitarrock med storladne stadionmelodier.

Diskografi

Albums 
 1992: Generation Terrorists
 1993: Gold Against the Soul
 1994: The Holy Bible
 1996: Everything Must Go
 1998: This Is My Truth Tell Me Yours
 2001: Know Your Enemy
 2004: Lifeblood
 2007: Send Away the Tigers
 2009: Journal for Plague Lovers
 2010: Postcards From a Young Man
 2013: Rewind the Film
 2014: Futurology
 2018: Resistance Is Futile
 2021: The Ultra Vivid Lament

Referencer 

Fra DR's Musikleksikon
Rockgrupper fra Storbritannien
Musikgrupper fra 1992
Damian Marley

Damian Robert Nesta "Jr. Gong" Marley (født 21. juli 1978) er en jamaicansk reggaeartist. 

Han er yngste søn af Bob Marley og med vinderen af Miss World i 1976, Cindy Breakspeare, som mor. 

Som 13-årig dannede Damian sin første gruppe, The Shepherds, som han forlod omkring 1995 til fordel for en solokarriere. I 1996 udkom debuten 'Mr. Marley' på farens selskab Tuff Gong, og der var mere Marley-blod i udgivelsen end dette, da storebror Stephen havde produceret og skrevet størstedelen af pladens numre.

I 2001 udsendte Damian sit andet album, 'Halfway Tree', der bl.a. bød på gæstevokal af Naughty By Nature-rapperen Tres og et sample af farens klassiker 'Could You Be Loved'. Albummets fine mix af dancehall og hiphop blev dog overset af det brede publikum.

Det ændrede sig i 2005, hvor singlen 'Welcome To Jamrock' blev et kæmpehit i det urbane miljø og optrådte på et utal af mixtapes henover sommeren. Det genreudfordrende album, med samme titel, udkom kort efter og omsider fik offentligheden øje på Damians evner. Det samme gjorde eksperterne, der kastede to Grammyer ned i turbanen på den unge Marley.

I slutningen af 2012 udgav Damian singlen "Make It Bun Dem" sammen med electronic musikeren Skrillex.

Diskografi

Albums 
 1996 - Mr. Marley
 2001 - Halfway Tree
 2003 - Educated Fools Riddim
 2005 - Welcome to Jamrock
 2008 - Rare Joints
 2010 - Distant Relatives (Damian Marley & Nas
 2011 - SuperHeavy (album)|SuperHeavy (Damian Marley, Mick Jagger, Dave Stewart, Joss Stone, A. R. Rahman)
 2013 - Set Up Shop Volume 1
 2014 - Set Up Shop Volume 2

Referencer

Eksterne henvisninger 

Musikere fra Jamaica
Fra DR's Musikleksikon
Personer fra Kingston
Masta Ace

Masta Ace (født Duval Clear, 4. december 1966) er en amerikansk rapper fra Brownsville, Brooklyn, New York.
Som en af rapperne på Marley Marls klassiske posse-nummer 'The Symphony' er Masta Ace naturlig at nævne som en af hiphoppens mest legendariske kunstnere, men da han altid har valgt at gøre, som han vil, har han – på trods af en række uvurderlige numre – bevaret sin position som undergrundens ukronede konge.

Masta Ace blev født i bydelen Brownsville i Brooklyn. Han blev en del af Marley Marls Juice Crew, der i 1988 indspillede 'The Symphony'. Denne klassiker befandt sig på Marley Marls album 'In Control vol. 1', hvor der blev plads til yderligere to Masta Ace-numre.

To år efter udkom debutalbummet 'Take a Look Around', der var produceret af Marley Marl. På albummet viste Masta Ace sit talent som en gadeklog storyteller, der forstod at krydre historierne med humoristiske twists og kvikke ordkombinationer. Albummet blev et hit i undergrunden, hvilket især skyldtes numre som 'Musicman', 'Brooklyn Battles' og Biz Markie-duetten 'Me & The Biz'.

I 1993 udgav Masta Ace albummet 'Slaughtahouse'. På albummet blev hiphopkulturen dissekeret på kryds og tværs i en rammefortælling om forbrydere, graffitikunstnere og svage rappere. Masta Ace småhittede med 'Jeep Ass Niguh', men det var dog numre som 'Boom Bashin' og 'Saturday Nite Live', der var mest populære i undergrunden.

'Sittin' on Chrome' fra 1995 var en hyldest til Vestkystens fascination af hydraulik og bilradioer. Albummet blev mødt med rynkede bryn, som dog blev rettet ud kort efter, da Masta Ace lavede den beskidte 'Crooklyn' til Spike Lees film af samme navn.

Efter at have udgivet en række singler i slut-90'erne vendte Masta Ace tilbage med albummet 'Disposable Arts' i 2001. Det var et album, der oversteg alle forventninger og helt levede op til de tidligere albums.

I 2004 sagde Masta Ace farvel til rappen med nyklassikeren 'A Long Hot Summer', der blandt andet indeholdt numrene 'Good Ol' Love' og 'Beautiful'.

I 2009 gik rygterne på, at et nyt album er på trapperne. Der er siden kommet nye albums til i henholdsvis 2012 og 2016.

Diskografi

Albums 
 1990: Take a Look Around
 1993: Slaughtahouse
 1995: Sittin' On Chrome
 2001: Disposable Arts
 2004: A Long Hot Summer
 2012: MA Doom: Son of Yvonne
 2016: The Falling Season

Referencer

Eksterne henvisninger 

 
 
 

Rappere fra USA
Fra DR's Musikleksikon
Scotch Cup 1964

Scotch Cup 1964 var den sjette udgave af curlingturneringen Scotch Cup og blev afviklet i arenaen Stampede Corral i byen Calgary, Alberta, Canada. Turneringen havde for første gang deltagelse af seks hold, eftersom Norge og Schweiz deltog for første gang. Turneringen blev for sjette år i træk vundet af Canada, der vandt alle sine syv kampe i turneringen.

I dag betragter World Curling Federation Scotch Cup 1964 som det sjette VM i curling for mænd.

Resultater

Grundspil 

De seks deltagende hold spillede en enkeltturnering alle-mod-alle. De fire bedste hold gik videre til semifinalerne.

Slutspil

Kilder / eksterne henvisninger 
 http://results.worldcurling.org/Championship.aspx?id=11 

1964
Sport i 1964
Curling i Canada
Sport i Calgary
Max Peezay

Max Peezay (født Tom Henrik Piha den 27. Januar 1980) er en svensk/finsk hiphop- og grime-musiker, medlem af gruppen Fjärde Världen.

Hvis man går og tror, at musikmutationen grime er forbeholdt de London'ske klubber har man ikke mødt Max Peezay fra Stockholm. Udover at være en del af en af Sveriges førende hiphopgrupper, Fjärde Världen (under navnet Tom Piha), har Peezay nemlig også fået smag for de mørke og afskallede lydbilleder, de tunge basgange og de ærlige samtidsrefleksioner, der er nogle af den potente grime-scenes mest markante særtræk.

Max Peezay er nok bedre kendt under navnet Tom Piha, som er det navn rapperen bruger, når han er en del af den førende svenske hiphopgruppe Fjärde Världen, der senest udgav albummet Gatumusikanterna i 2004.

Siden da har han dog fået smag for en blanding af hiphop, jungle, UK garage og ragga. Som kendes under signaturen grime. Det førte i 2005 til albummet Discokommitten, der måske nok var leveret på det svenske modersmål, men hvis ekko også kunne høres i London, hvor pionergruppen Roll Deep Crew ikke var sene til at kaste håndtegn efter Sveriges svar på Dizzee Rascal.

Max Peezay udgav sin seneste musikvideo på fildelingssiden The Pirate Bay.

Diskografi

Albums 
 2005: Discokommitten
 2009: Boven I Dramat

Referencer

Eksterne henvisninger 
 Max Peezay på DRs musikleksikon

Fra DR's Musikleksikon
Hiphoppere fra Sverige